Ľ. Kaník, minister práce, sociálnych vecí a rodiny SR: (2003-09-17):
Zákon o verejnej službe ustanovoval odchýlky v právnom postavení verejných zamestnancov, ktorých pracovnoprávne vzťahy upravoval Zákonník práce. Na rozdiel od zamestnancov v podnikateľskej sfére boli osobitne upravené niektoré povinnosti, ktoré mali zabezpečiť zvýšenú ochranu verejného záujmu pri vykonávaní verejnej služby. Vzhľadom na to, že prax preukázala, že takéto legislatívne riešenie nie je postačujúce, ustanovujú sa týmto vládnym návrhom všeobecne záväzné pravidlá ako pre zamestnávateľa, tak aj pre zamestnanca pri výkone práce vo verejnom záujme, pričom na pracovnoprávne vzťahy sa naďalej vzťahuje Zákonník práce. Osobitným zákonom sa navrhujú riešiť platové otázky zamestnancov. Predmetom úpravy tohto vládneho návrhu zákona je predovšetkým upraviť rozsah pôsobnosti, z ktorého vyplýva okruh zamestnávateľov a zamestnancov, na ktorých sa bude zákon vzťahovať, s výnimkou zamestnancov, ktorí vykonávajú pracovné činnosti remeselné, manuálne alebo manipulačné s prevahou fyzickej práce, ustanoviť predpoklady na výkon práce vo verejnom záujme, ktoré musí fyzická osoba splniť, aby mohla vykonávať práce vo verejnom záujme, ustanoviť všeobecne platné princípy výberového konania, ktoré má zabezpečiť obsadenie miesta vedúceho zamestnanca a štatutárneho orgánu, ktorí majú vykonávať práce vo verejnom záujme, a ktoré má overiť schopnosti a odborné znalosti uchádzača, ustanoviť povinnosti a obmedzenia zamestnancov a zamestnávateľov pri výkone práce vo verejnom záujme, aby sa vylúčila možnosť vzniku situácií, pri ktorých by mohlo dôjsť k poskytovaniu nenáležitej výhody pre zamestnanca vykonávajúceho práce vo verejnom záujme, zaviesť určité obmedzenia vedúcich zamestnancov týkajúce sa podnikania, výkonu inej zárobkovej činnosti vedúcich zamestnancov a členstva v riadiacich, kontrolných alebo dozorných orgánoch právnických osôb, ktoré vykonávajú podnikateľskú činnosť, aby sa zabránilo pochybnostiam o nestrannosti vedúcich zamestnancov a zneužívaniu ich postavenia, upraviť osobitné konanie pre prípad porušenia povinností alebo obmedzení zamestnancom pri výkone práce aj vo verejnom záujme. Vo vládnom návrhu zákona sa ďalej navrhuje, aby porušenie povinností a obmedzení, ktoré sú ustanovené v tomto vládnom návrhu zákona, mohlo byť kvalifikované ako priestupok, za ktorý je možné uložiť pokutu. Ďakujem za pozornosť, to je všetko. Z. Martináková, podpredsedníčka NR SR: Prosím pani poslankyňu Ľubicu Navrátilovú, ktorú určil navrhnutý gestorský výbor, výbor pre sociálne veci a bývanie, aby predniesla správu pred poslancami. Ľ. Navrátilová, poslankyňa: Vážená pani predsedajúca, vážení kolegovia, kolegyne, vážený pán minister, vystúpiť na dnešnej schôdzi Národnej rady Slovenskej republiky k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 18. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Návrh zákona obsahuje povinnosti a obmedzenia, ktoré budú zamestnanci povinní pri výkone verejnej práce vo verejnom záujme dodržiavať. Súčasťou návrhu zákona je úprava predpokladov, ktoré bude zamestnanec povinný spĺňať, ak sa má stať zamestnancom vykonávajúcim práce vo verejnom záujme. Konštatujem, že navrhovaná úprava je v súlade s Ústavou Slovenskej republiky. Ministerstvo financií Slovenskej republiky konštatuje, že navrhovaná právna úprava nebude mať dopad na štátny rozpočet. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh prerokovať v druhom čítaní. Súčasne odporúčam, aby v zmysle § 74 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky č. 340 z 25. augusta 2003 bol pridelený návrh zákona uvedený v tlači 345 na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre ľudské práva, národnosti a postavenie žien, Výboru Národnej rady Slovenskej republiky pre vzdelanie, vedu, šport a mládež, kultúru a médiá a Výboru Národnej rady Slovenskej republiky pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol pridelený návrh, ho prerokovali do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem za slovo. Z. Martináková, podpredsedníčka NR SR: Ďakujem, pani poslankyňa. Otváram všeobecnú rozpravu k tomuto vládnemu návrhu zákona. Písomne sa neprihlásil žiaden poslanec. Ak máte záujem, dámy a páni, môžete sa prihlásiť ústne do rozpravy.  Nikto sa nehlási. Uzatváram možnosť hlásiť sa ústne do rozpravy. Vyhlasujem všeobecnú rozpravu za skončenú. Prerušujem rokovanie o tomto bode programu. vládnom návrhu zákona o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov . Vládny návrh zákona ste dostali ako tlač 346, návrh na jeho pridelenie na prerokovanie výborom máte v rozhodnutí pod č. 341. Prosím pána ministra práce, sociálnych vecí a rodiny Ľudovíta Kaníka, aby uviedol vládny návrh tohto zákona.